“اوغوزنامه” آدی ایله الینیزده اولان اثرده، تورک ائللرینده اسلامدان اؤنجه و اسلامدان سونرا ۲۰۰۰ه قدر آتالار سؤزو توپلانمیشدیر. تورک دیلی آغیر و زنگین شفاهی ادبیاتا مالیک دیر و بو زنگین لیک او قدر آغیردیر کی دونیا عالیم لری اونون قارشیندا باش أیمیشلر. آنجاق بو شفاهی ادبیاتین بیر بؤلومو ده آتالار سؤزلرینه عاییددیر.
بو اثر، بیر الیازمادا یازیلمیشسا دا ۱۳۴۳جو ایله قدر تانینمامیش قالمیش و اونون یازیلما تاریخی ده بللی دئییلدیر. همین ایلده (۱۳۴۳) لنینگراد دولت یونیوئرسیته سی نین کتابخاناسیندان تاپیلاراق چاپا حاضیرلانمیش و یاییلمیشدیر. بیزیم حؤرمتلی یازار و آراشدیریجیمیز محرم پریزاد (سورگون) جنابلاری بو اثری ده یرلی گؤره رک کیریل الیفباسیندان اؤز الیفبامیزا کؤچورموش و یئنی دن یاییلماسینا همت گؤسترمیشلر. بونو دئمک لازیمدیر کی کتابین اصلینی صامت علیزاده چاپ ائتدیرمیش، آنجاق سورگون جنابلاری علمی بیر شیوه و درین باخیشلا کامیللشدیرمیش و گؤزَل – اوخومالی شکلینده یئنی دن حاضیرلاییب، اونا آرتیرمالارلا برابر اوخوجولارا تقدیم ائتمیشدیر. بورادا ۲۰۰۰ آتالار سؤزونو علمی شکیلده آراشدیریب، یئرلی آتالار سؤزو ایله توتوشدوروب، اونلارا شرح هابئله اتک یازیلار آرتیراراق بوگونوموزون یازی قایدالارینا اویغون گتیرمیشدیر. کتابین سونوندا بیر سؤزلوک بؤلومو ده آرتیراراق اوخوجونون الینه ده یرلی بیر قایناق دا وئرمیشدیر. بئله لیکله اوغوزنامه – “اوغوز آتالار سؤزو” عنوانلی کتاب، بیر علمی فولکولوریک اثر کیمی الیمیزه چاتدیریلیبدیر. بو گؤرکملی عالیم دن بوندان اؤنجه “عتبه الحقایق” اثری نین شرحی، آتالار سؤزونون انکشافی، اثرلریله برابر ایکی شعر و نثر اثری نین ده اوخوجوسو اولموشوق: شعرده “هیجران داغی” و نثرده “او سؤزلره گلمز”. بیز بو کتابین اوخوماسینی بوتون اوخوجولاریمیزا توصیه ائدیب، عالیمیمیز اوچون ده ساغلیق، اوزون و شرفلی عؤمور دیله ییریک.
azb_Arab azb_Arab